**3 สิ่งที่นำไปสู่ความสำเร็จ**

 **ณัฐสิทธิ์ สวนอนันตภูมิ**

หลายคนพยายามไปให้ถึงจุดสูงสุดในชีวิต แต่ก็มีอุปสรรคมาขวางกั้นมากมาย หลายคนพยายามค้นหาตัวเอง เพื่อให้พบความสำเร็จในชีวิต แต่บางทีหนทาง มันดูเหมือนยาวไกล ไร้จุดหมายเหลือเกิน แต่อุปสรรคต่างๆ เหล่านั้น จะช่วยทำให้เราได้เรียนรู้ถึงความยากลำบาก ความผิดหวัง ความท้อแท้
 อย่างไรก็ตาม มีสามสิ่งที่จะกล่าวต่อไปนี้จะทำให้เราสามารถประสบความสำเร็จในชีวิตได้ สิ่งแรกคือ “เป้าหมาย” คนเราต้องมีเป้าหมาย หากไม่กำหนดเป้าหมายแล้ว อาจมองดูเหมือนอยู่ไปวันๆ ไร้ความหวัง บางทีเป้าหมายอาจเปรียบได้กับความฝัน แต่เป็นความฝันที่จะเป็นความจริงในสักวัน ไม่ใช่ความฝันแบบลมๆ แล้งๆ แต่อย่างใด เป้าหมายที่เรามีนั้น อาจเป็นการได้เรียนจบจากมหาวิทยาลัยต่างประเทศ การได้เป็นผู้สอบบัญชีรับอนุญาต เป็นต้น เป้าหมายที่มีจะช่วยทำให้เรามีความตั้งใจและพยายามที่จะทำให้ความฝันเป็นจริง

สิ่งที่สองคือ “กำลังใจ” กำลังใจหาได้รอบตัว จากพ่อแม่ ญาติพี่น้อง ครอบครัว เป็นต้น อย่างไรก็ตาม กำลังใจจากตัวเองเป็นสิ่งสำคัญที่สุดที่จะช่วยให้ถึงเป้าหมายได้เร็วขึ้น ในแต่ละวัน เราควรให้กำลังใจตัวเอง เช่น ถ้าอ่านหนังสือวันนี้ จบเรื่องนี้ เราสอบผ่านแน่นอน หรือ พรุ่งนี้จะประกาศผลสอบ ยังไงก็ต้องสอบผ่าน หรือ เมื่อทราบผลสอบแล้ว ปรากฏว่าสอบตก เราก็ต้องให้กำลังใจกับตัวเองว่า เราทำดีที่สุดแล้ว เพราะในสภาพแวดล้อมแบบเดียวกัน ถ้าคนอื่นเป็นอย่างเรา เขาก็ต้องสอบตกเหมือนกับเรา เป็นต้น กำลังใจจะเป็นสิ่งกระตุ้นให้เราได้ปฏิบัติสิ่งใดๆ ได้อย่างต่อเนื่อง เช่น อ่านหนังสือทุกคืนๆ ละ 4 ชม. เพราะได้กำลังใจจากกิ๊ก หรือ ทำงานในแต่ละวัน ก็มีเพื่อนร่วมงานคอยสอนงานและให้กำลังใจที่จะทำงานได้ตามที่นายจ้างคาดหวัง เป็นต้น

สิ่งสุดท้าย คือ “แรงบันดาล (ใจ)” ซึ่งจะเป็นสิ่งที่ช่วยผลักดันให้เราประสบความสำเร็จได้อย่างรวดเร็ว นั่นก็เพราะ ความอยากมี อยากเป็น อยากได้ หรืออยากครอบครองสิ่งใดๆ แรงบันดาลจะเป็นตัวกระตุ้นที่ออกมาจากจิตใต้สำนึก แรงบันดาลอาจมาจากการได้เห็นคนที่ประสบความสำเร็จในชีวิต หรือได้คุยกับคนที่เป็นผู้สอบบัญชีรับอนุญาต จึงเกิดแรงบันดาลที่อยากเป็นแบบเขา อยากประสบความสำเร็จให้ได้อย่างเขา หรือบางทีอาจไปเห็นคนนั้นมีสิ่งนี้ คนนี้มีสิ่งนั้น ก็เลยอยากมีบ้าง เช่น อยากมีไอโฟน อยากมีรถ อยากมีทรัพย์สมบัติมากมาย นั่นก็คือแรงบันดาลอย่างหนึ่ง ที่จะกระตุ้นให้เราขยันทำงาน กลับบ้านดึก อินชาร์จ/หัวหน้าบอกว่าให้กลับบ้านเที่ยงคืน ก็ต้องอยู่ เพื่อตัวเองและเพื่ออนาคต เพราะหนทางข้างหน้า เราจะต้องได้มีและได้เป็นในสิ่งที่เราฝันไว้อย่างแน่นอน